Кхелана д1ах1уттучу минотехь воьхна ца хийтира Ахьмадана Сергей. Светлана цунна т1е ца кхаьчний цунна хаьара. Цхьаьнгахула хабар тоьхна – те цо аьлла хийтира. Амма ша шира тапча юла волавелча, цунна хиира шен сацам мостаг1чунна бевзаш цахилар. Тоьпан молха духку шира тапча яра иза. Цундела тата мелла а ч1ог1а хилийта цхьа бустам сов доьхкира цо молха, Сергей Меньшиковн б1аьра а хьаьожуш. Х1инца иза бехкала дахана к1еза санна лаьтташ вара. Дохковаьллера ша сонта, маьттаза мотт лебарна. И кхийтира х1ара нохчо сий бохург х1ун ду хууш к1ант хилар. И дохковоккхушдерг-цуьна эца цавалар дара. Сергейна хаьара шен дас цунна шайн болу берриге а бахам д1алур буй. Амма нохчий хала нах хила а хилла девнехь аьлла, ойла сецира цуьнан. Ахьмада х1уьттаренна акха котамашна тухуш йолу кегийн чоччамаш чуйоьхкира. Лаьттахь карийна, кегийн т1улгаш а.